Undanúrslit á EM kvenna í fótbolta hefjast í kvöld með leik Englands og Svíþjóðar. Bæði lið eru á mikilli sigurgöngu og ljóst að eitthvað þarf undan að láta.
Svíar hafa ekki tapað leik í meira en tvö ár. Liðið tapaði síðast fyrir Dönum í Algarve-bikarnum 7. mars 2020. Síðan þá hefur liðið leikið 34 leiki án taps sem er sænskt met. Svipaða sögu má segja af Englendingum sem hafa ekki tapað síðan Sarina Wiegman tók við þjálfun liðsins í fyrra. Englendingar hafa skorað 100 mörk í 18 leikjum undir stjórn Wiegman.
Englendingar leika til undanúrslita fjórða stórmótið í röð og spurning hvort liðið kemst loks í úrslitaleikinn. Liðið tapaði fyrir Japan á heimsmeistaramótinu 2015, Hollandi á EM 2017 og Bandaríkjunum á HM 2019. Svíar komust einnig í undanúrslit á síðasta heimsmeistaramóti en töpuðu fyrir Hollendingum. England og Svíþjóð mættust þá í leik um þriðja sætið og Svíþjóð vann 2-1. Leikurinn í kvöld hefst klukkan 19 og verður í beinni útsendinu á RÚV.
Valur og KR gerðu 3-3 jafntefli í Bestu deild karla í fótbolta í gær. Eftir leikinn varð ljóst að hvorugt liðið vinnur leik í júlímánuði. KR hefur raunar ekki unnið leik síðan í maí. ÍA, annað lið sem hefur ekki unnið lengi, tapaði 4-0 fyrir Fram á heimavelli í gær. Eini sigur ÍA í deildinni til þessa kom gegn Íslandsmeisturum Víkings í apríl þegar liðið vann 3-0 sigur. Nýliðar Fram eru hins vegar á góðu róli, hafa unnið tvo af síðustu þremur leikjum.
Og meira af fótboltanum hér heima. Íslandsmeistarar Víkings mæta velska liðinu The New Saints í seinni leik liðanna í forkeppni Sambandsdeildar Evrópu í dag. Víkingur vann fyrri leik liðanna á heimavelli, 2-0, og er því í góðri stöðu fyrir leikinn í Wales í dag. Liðið sem skorar samanlagt fleiri mörk mætir pólsku meisturnunum í Lech Poznan í þriðju umferð.